Hacklin

Oy Hacklin Ltd on suomalainen logistiikka-alan konserni. Oy Hacklin Ltd on Hacklin Groupin emoyhtiö. Hacklin-konserniin kuuluvia yhtiöitä ovat Oy Hacklin Bulk Boys Ltd, Oy Hacklin Hamiko Ltd, Oy Hacklin Logistics Ltd ja Hacklin China Ltd.

Vuonna 1908 perustetun perheyhtiön päätoimipaikka on Espoo. Lisäksi Hacklinilla on toimipisteet Haminassa ja Kotkassa, Suomen suurimmassa yleissatamassa Hamina-Kotkassa. Keväällä 2012 perustettiin uusi tytäryhtiö Aasian markkinoita varten Hongkongiin ja Shanghaihin.

Hacklin on erikoistunut projektikuljetuksiin, huolinta- ja varastointipalveluihin sekä merikuljetuksiin. Hacklin-konserni tarjoaa logistiikka- ja kuljetuspalveluja ovelta ovelle -periaatteella. Hacklinilla on varasto Hamina-Kotkan satamassa. Hacklin palvelee mm. bioenergian tuottajia sekä elintarvike-, rehu-, paperi-, rakennus-, kemian-, ja metalliteollisuutta monipuolisesti. Henkilökuntaa konsernilla on 70, konsernin liikevaihto on noin 50 M€. 

Historia

Hacklinin perustivat vuonna 1908 porilaiset veljekset Emil ja Werner Hacklin nimellä Stufverifirma Bröder Hacklin (Laivantäyttämisliike Veljekset Hacklin). Yritys toimi aluksi Reposaaren satamassa. Vuonna 1913 Werner Hacklin perusti lisäksi oman laivanselvitysliikkeen Skeppsagentur O.W. Hacklin & Co.. Emilin kuoltua vuonna 1918 siirtyi myös Veljekset Hacklin kokonaan Wernerin omistukseen.

1920- ja 1930-luvuilla Hacklin alkoi harjoittaa myös laivanvarustamista. Yhtiön alukset tunnisti H-loppuisista nimistä ja kirjain oli myös isolla maalattuna sen höyrylaivojen savupiippuihin. 1950-luvulla laivanvarustamotoiminta supistui nopeasti. Hacklin luopui laivoistaan yhtä lukuun ottamatta vuosikymmenen loppuun mennessä. Viimeinen, m/s Otto H, myytiin romutettavaksi v. 1959.

1950-luvulla Hacklin alkoi myös panostaa Porin satamaan tulevien rautatiekuljetusten käsittelyyn. Lisäksi yhtiö laajensi toimintaansa Porin ulkopuolelle perustamalla Haminan satamaan kaksi ahtausliikettä. Hacklin osti myös aikaisemmin Viipurissa toimineen Viipurin Hiili ja Koksi Oy:n sekä Helsingissä ja Haminassa toimineen ahtausliikkeen John Dahlberg Ab:n.

Porin satamaliikenteen käsittelyä hallinnut Hacklin sai 1960-luvulla kilpailijakseen John Nurminen Oy:n sekä Oy Huolintakeskus Ab:n. Tämän vuoksi yhtiö jatkoi jälleen laajenemistaan Porin ulkopuolelle. Vuosikymmenen lopussa se aloitti toiminnan Uudenkaupungin satamassa ja sai hoitaakseen muun muassa kaikki vastaperustetun Saab-Valmetin autotehtaan kuljetukset. Hacklin toimi myös Rauman satamassa lyhyen aikaa 1980-luvulla.

Vuonna 1980 kaikki Hacklin-yhtiöt koottiin kahteen konserniin. 1990-luvun alussa molemmat yhdistettiin Oy Hacklin Ltd -nimen alle.

2000-luvulla Hacklin on laajentanut toimintaansa erilaisilla yhtiökaupoilla. Se on hankkinut omistukseensa Suomen ja Venäjän välistä liikennettä Haminassa hoitavan Oy Hamiko Agency Ltd:n. Muita yrityskauppoja on tehty Kokkolan ja Kotkan satamissa toimineista yrityksistä. Vuonna 2010 Hacklin osti kaksi helsinkiläistä logistiikka-alan yritystä, joista toinen oli Venäjän ja lähialueiden rautatiehuolintaa harjoittava Alfatrans Oy. 

 Lämmitettävä varasto­terminaali Haminassa

 Hacklin hankki 2019 omistukseensa 2005 rakennetun 20 000 m2:n lämmitettävän varastoterminaalin.
 Terminaalin vapaa korkeus on 10 m ja se on varustettu 41 lastaustaskulla. 
 Rakennus sijaitsee Haminan satama-alueen portin läheisyydessä, osoitteessa Pajamäentie 3.
 Hacklin Hamiko vastaa terminaalin operoinnista ja varastotilojen markkinoinnista.

Oy Hacklin Ltd on heinäkuussa 2022 allekirjoittanut sopimuksen Porin satamaliiketoimintojen myynnistä Olmar Management B.V.:lle ja Stichting Depositary PGGM Infrastructure Fundsille, jotka perustavat Poriin uuden suomalaisen yrityksen. Sopimuksen mukaan Hacklin myy Oy Hacklin Port Service Ltd:n, Oy Tahkoluoto Cargo Handling Ltd:n ja Oy Mäntyluoto Terminals Ltd:n osakkeet. Samanaikaisesti on allekirjoitettu sopimus saman ostajan kanssa Hacklin-konsernin Porin Satamassa käyttämien varastojen ja toimitilojen myynnistä osana kauppaa. Hacklinin Porin toiminnoissa työskentelee 90 henkilöä, joiden työsuhteet jatkuvat entisin ehdoin omistusmuutoksen jälkeen. 

Oy Hacklin Ltd:n satamaliiketoiminnan kauppa on osa suurempaa kokonaisuutta. Porin Satama Oy myi vuonna 2022 nosturiliiketoimintansa samalle ostajalle. 

Hacklin-konsernin Porin toimintojen omistusvaihdon jälkeen konsernin muut logistiikkayhtiöt jatkavat toimintansa Helsingissä, Haminassa, Kotkassa ja Kiinassa. Näiden yhtiöiden palveluksessa on 70 henkilöä. 

Konsernin yhtiöt ja toimipaikat 
Hacklin Ltd (Espoo)
Hacklin Hamiko Ltd (Hamina, Helsinki, Kotka)
Hacklin Logistics Ltd (Helsinki)
Hacklin Bulk Boys Ltd (Kotka)
Hacklin China Ltd (Hongkong ja Shanghai)

Lähteet
Hacklin Ltd:n verkkosivut 

Aiheesta muualla
Ennekari, Risto: Hacklin : sata vuotta satamassa. 1998. 

Luokka:Suomalaiset logistiikkayhtiöt
Luokka:Logistiikkayhtiöt